Республикэм и футболист нэхъыфI Щоджэн Борис
Илъэс 23-рэ хъуауэ «Советская молодёжь» газетым щIэупщIэныгъэхэр ирегъэкIуэкI, гъэ блэкIам республикэм и футболист нэхъыфIыр игъэбелджылын папщIэ.
Футболым тетхыхь журналистхэм къызыхахын я куэдми, я акъылыр зыкъомкIэ зэтехуащ: зэупщIа цIыхуи 8-м ящыщу 6-м 2017 гъэм Къэбэрдей-Балъкъэрым и футболист нэхъыфIу къалъытащ «Спартак-Налшыкым» и гъуащхьэтет Щоджэн Борис, адрей 2-м абы етIуанэ увыпIэр иратащ. Фигу къэдгъэкIыжынщи, журналистхэм футболиститхум я цIэр къраIуэн хуейщ икIи япэ ирагъэщам баллитху, етIуанэм — баллиплI, ещанэм — баллищ, апхуэдэурэ къехыурэ трагуашэ. Арати, Щоджэным псори зэхэту балл 38-рэ Iэрыхьащ, иужьым къит ЛIуп Ислъам балл 11-кIэ щхьэщыкIри. «Спартак-Налшыкым» и гъуащхьауэр зэ япэ ирагъэщащ, плIэнейрэ — етIуанэу, тIорытIэ ещанэрэ еплIанэу и цIэр къраIуащ.
Республикэм и футболист нэхъыфIищым яхыхьащ ди командэм и капитан Каркаев Алим. Абы балл 14 лъысащ. ЕплIанэ-етхуанэ увыпIэр зэдагуэшащ гъуащхьэхъумэ Шахтиев Хъалидрэ гъуащхьэхъумэныкъуэ Пащ-ты Русланрэ.
КъищынэмыщIауэ зи цIэ фIыкIэ къраIуахэм яхэтщ Гугуев Магомед, Медников Вениамин, Ахриев Хьэсэн, Михайленкэ Дмитрий, Абазэ Астемыр, Мэшыкъуэ Хьэчим сымэ.
«Спартак-Налшыкым» щIэуэ къыхыхьа нэхъыфIхэм ящыщу Жылэ Ислъамрэ Шахтиев Хъалидрэ бжьыпэр зэдагуэшащ.
Къэбэрдей-Балъкъэрым и спорт журналистхэр зэрызэщхьэщыкIа щIагъуэ щыIэкъым зэIущIэ нэхъыфIыр щаубзыхуми. 2:5-уэ фIахьа пэтми, адрейхэм къахэгъэщыпхъэу нэхъыбэм (тхум) къалъытащ Урысей Федерацэм и кубокыр къэхьыным ипкъ иткIэ ди щIалэхэм Мэзкуу и «Спартак»-м къэралым и къалащхьэм щыдрагъэкIуэкIар. НэгъуэщIитIым ягу ирихьащ Мэзкуу и «Динамо»-м зэрытекIуар, зым — Дон Iус Ростов и СКА-р зэрыхагъэщIар.
Владикавказ къикIа «Спартак»-р ди деж щыIэу «Спартак-Налшыкым» 1:0-у къызэрытекIуар зэIущIэ нэхъыкIэу тIум къалъытащ. Зэрызэ къыхагъэщащ «Краснодар-2»-р, «Армавир»-р, «Мэшыкъуэ-КМВ»-р, «Тюмень»-р, «Дружба»-р къызэрефIэкIар.
Топ нэхъ дахэ я хьэрхуэрэгъухэм худигъэкIауэ журналистхэм хуагъэфэщащ Гугуев Магомед. Мэзкуу и «Спартак»-м и гъуэр абы зэрыхигъэщIар нэхъыбэм ягу ирихьащ.
Хьэтау Ислъам.
